Predkladacia správa

Materiál Správa o bilaterálnej pomoci členských krajín EÚ a Nórskeho kráľovstva Slovenskej republike v roku 2002 bol vypracovaný na základe úlohy  vyplývajúcej z uznesenia vlády SR č. 299/2001 zo 4. apríla 2001 uloženej podpredsedovi vlády SR pre európsku integráciu, ľudské práva a menšiny. 
Predvstupová pomoc členských krajín EÚ prichádza na Slovensko na základe bilaterálnych dohôd a platného legislatívneho dokumentu schváleného vládou toho ktorého členského štátu ako je „Memorandum o porozumení“ alebo „Akčný plán“. V roku 2002 bola podpísaná Dohoda o spolupráci medzi Slovenskou republikou a Flámskym spoločenstvom Belgického kráľovstva a Memorandum o porozumení medzi Slovenskou republikou a Holandským kráľovstvom. Táto správa o bilaterálnej zahraničnej pomoci zahrnuje 10 krajín EÚ a Nórske kráľovstvo a predstavuje situáciu stavu do 31.12. 2002.

V roku 2002 bolo podporených 138 projektov v rámci bilaterálnej pomoci členských krajín EÚ a Nórského kráľovstva. Celkový prehľad zahraničnej pomoci podľa jednotlivých krajín udáva priložená tabuľka. Určité neúplnosti v prehľade vyplývajú zo značnej rôznorodosti foriem spolupráce a z faktu, že v niektorých krajinách nebola vyčíslená predvstupová pomoc. Podľa záverečnej tabuľky sa na základe údajov dá konštatovať, že zahraničná pomoc poskytnutá Slovenskej republike v rámci bilaterálnej pomoci krajín EÚ a Nórskeho kráľovstva predstavovala celkový objem 778 740 877 Sk. Bilaterálna pomoc plynúca v rámci bilaterálnej spolupráce s členskými krajinami EÚ a Nórskeho kráľovstva má stúpajúcu tendenciu, oproti roku  2001 celková suma podporených projektov vzrástla o 221 791 877 Sk.
Materiál Správa o bilaterálnej pomoci členských krajín EÚ a Nórskeho kráľovstva Slovenskej republike v roku 2002 nemá finančný, ekonomický, environmentálny vplyv ani vplyv na zamestnanosť, a preto sa Doložka finančných, ekonomických, vplyvov a vplyvov na zamestnanosť nevyhotovuje a prerokovanie návrhu zákona na plenárnom zasadnutí Rady hospodárskej a sociálnej dohody Slovenskej republiky nie je potrebné.